**IZVJEŠĆE O RADU PROJEKTNOG TIMA ERASMUS+ PROJEKATA ZA 2022.**

U 2022. godini u PD Tuhobiću se provodi Erasmus+ projekt pod nazivom „Zelena škola“. Cilj Erasmus+ projekta „Zelena škola“ je motivirati i naučiti učitelje da uoče kako je u prirodi mnogo lakše stjecati znanja, jer su učenici motiviraniji, priroda nam može poslužiti kao besplatni laboratorij ili botanički vrt, u našem primjeru, jer je naš cilj boravka u prirodi izrada digitalnog herbarija. Razlog za ovu vrstu aktivnosti je poticanje i osvještavanje kod učitelja/nastavnika i djece ekološke dimenzije odgoja i razvoja, očuvanja flore te, s druge strane usmjeravanje potencijala i znanja u korištenje digitalnih kompetencija. Djeca razvijaju istraživačke potencijale, a učitelji stječu kompetencije i rutinu u korištenju prirode kao učionice. Na taj način djeca prolaze potpuni znanstveno istraživački put – od istraživanja na terenu, obrade prikupljenih uzoraka, njihovo proučavanje i na kraju predstavljanje u zbirci – digitalnom herbariju kao završnom radu istraživačko-znanstvenog projekta.

Projektni tim PD Tuhobića sačinjavaju Damir Konestra, Anita Rafaj, Maja Medica, Tanja Slaviček, Vanessa Šćulac i Snježana Horvat koji je redovito održavao sastanke i dogovore u svezi projekta o čemu su vođeni zapisnici.

Sudionici su sljedeće udruge: PD Tuhobić, OTI udruga iz Slovačke i „Play“ predškolska ustanova iz Beograda.

U veljači, 4.2.2022. projekt je odobren i dobivena su sredstva u iznosu od 60,000 eura koji će se raspodijeliti među sudionicima projekta. Prvi sastanak koordinatora projekta, iz Hrvatske - Rijeke, Slovačke – Nitre i Srbije – Beograd održan je 1.4.2022. na Zoom platformi na kojemu su dogovoreni početni koraci i mogućnosti koje projekt pruža sudionicima.

PD Tuhobić je 11.6.2022. organizirao prvi, proljetni izlet Poklon – Vojak – selo Vela Učka na kojemu su djeca i odrasli fotografirali biljke za digitalni herbarij.

U kolovozu od 26. – 29.8. 2022. održan je prvi sastanak uživo sudionika projekta u Banskoj Bistrici, Slovačka kojemu su prisustvovali Damir Konestra, Tanja Slaviček i Snježana Horvat. Sastanak je bio sa sljedećim dnevnim redom:

1. Upoznavanje sudionika projekta
2. Projekt „Zelena škola“
3. Podjela zaduženja i vremenik projekta
4. Potpisivanje ugovora

Damir Konestra predstavio je projekt „Zelena škola“ s naglaskom na ishode učenja. Projekt ima za cilj neformalno učenje djece u prirodi i o prirodi iz kojega će proizaći slijedeći produkti:

* Digitalni herbarij ; digitalni herbarij će se izrađivati nakon provedbe izleta s djecom na kojima će se skupiti cca 150 fotografija. Ostvariti će se proljetni, jesenski i zimski izleti. U završnom dijelu izabrati će se fotografije za digitalni herbarij koji će biti objavljen. Za izradu herbarija i prepoznavanje biljaka koristiti će se aplikacija PLANT NET.
* Izrada priručnika „Kako izraditi digitalni herbarij“
* Izrada Kurikuluma; u kurikulumu će se prikazati aktivnosti izrade herbarija, rukotvorine (izrada ukrasnih i uporabnih predmeta od materijala skupljenih na izletima) te stručni osvrti učitelja i odgajatelja.

Prikazan je vremenik planiranih aktivnosti s kojim su se svi prisutni složili. Također su se podijelila i zaduženja sudionika. Završni dio sastanka bio je potpisivanje ugovora između sudionika projekta.

U rujnu projektni tim PD Tuhobića izradio je priručnik „Kako izraditi digitalni herbarij?“ koji je preveden na engleski i proslijeđen partnerima koji su proveli jesenske izlete.

U slijedećem periodu planirano je:

* jesenski izlet PD Tuhobića na Platak 15.10.2022.
* Diseminacija i prezentacija projekta na Danima Erasmusa u organizaciji AZOO u Dječjoj kući u Rijeci

Cilj projektnog tima je ostvarivanje zadataka i aktivnosti po donesenom vremeniku,a također i uključivanje u nove projekte koji doprinose društvu ne samo u stjecanju znanja već i financijski.

Osim projekta „Zelena Škola“ PD Tuhobić sudjelovati će u periodu od 28.10. – 1.11.2022. na mobilnosti u Slovačkoj u Erasmus+ projektu „Youth Exchange was approved“ sa sljedećim partnerima:

* Slovačka: [OTI](http://otislovakia.sk/)
* Austrija: [Naturfreunde Internationale](http://www.nf-int.org/)
* Francuska: [Réseau Solidaire et Participatif](http://www.resopa.fr/)
* Italija: [Associazione Ergon a favore dei Sordi](https://ergon4deaf.weebly.com/)

Mobilnost će trajati 5 dana i sudjelovati će po četvero mladih u dobi od 18 do 24 godine sa voditeljem.

Snježana Horvat